Zoran Kesić „diše za vratom“ Aleksandru Vučiću jer je njegova emisija za malo bila gledanija od intervjua premijera.

(+)

Od ukupno 850.000 gledalaca koji su između 21 i 22 sata pratili ove dve emisije, oko 477.000 pratilo je premijerovo gostovanje na RTS, a oko 370.000 gledalo je „24 minuta sa Zoranom Kesićem“ na B92.

Međutim, Kesićeva emisija u totalu bila gledanija u trenutku dok se bavila napadima vlasti na ombudsmana Sašu Jankovića.

Kesić je više gledalaca imao i u Beogradu i na severu Vojvodine, kao i među populacijom od 19 do 49 godina.

- Ma, ne dišem mu za vratom. Ja ga i ne poznajem - kaže Kesić za „Blic“ i dodaje da su njemu „brojke imaginarne“.

Nikada se, kaže, nije bavio rejtinzima i tvrdi da to ne utiče na rad tima.

- Više se foksuiramo na sadržaj. Već razmišljamo o temama za narednu emisiju. Mnogi to gledaju kao na neki duel, ali ja to tako ne doživljavam - kaže Kesić, odbacujući pomisao da bi mogao da se bavi politikom.

- Ako Vučić kaže namerava li da se bavi humorom, i ja ću da kažem da li ću se baviti politikom. Mislim, mogao bih, ali ne znam kako se to radi pa bi to bilo loše za narod čiji bih predstavnik bio - kaže Kesić.

Funkcioneri SNS koje smo kontakirali tvrde da prate Kesićev rad, ali su u ponedeljak, ipak, svi gledali premijera. Kesiću zameraju da „nekad pretera“.

- Više bih ga cenio da je takvu emisiju radio i pre pet, šest godina - kaže Zoran Babić, šef poslanika SNS.

Naprednjak Vladimir Đukanović kaže da nema ništa protiv zdravog humora, ali misli da bi bilo dobro da Kesić „nekada koristi i argumente“ kad o nečemu govori.

A Igor Mirović čak primećuje da Kesić „ponekada pretera, kada je reč o premijeru“.

- Verujte, ipak poznajem premijera bolje nego on. U svakom slučaju, Kesić je dokaz da u Srbiji postoje umetničke i medijske slobode - kaže Mirović.